Univerzita Komenského v Bratislave, Právnická fakulta

Katedra teórie práva a filozofie práva

si Vás dovoľuje pozvať na medzinárodnú vedeckú konferenciu „**Právne a etické aspekty disciplinárnej zodpovednosti sudcov“** organizovanú v rámci projektu VEGA č. 1/0579/23 – Právne a etické aspekty disciplinárnej zodpovednosti v právnom štáte (<https://comeniusvyskum.flaw.uniba.sk/2024/07/08/projekt-vega-pravne-a-eticke-aspekty-disciplinarnej-zodpovednosti-v-pravnom-state/>), a to v Týždni vedy a techniky na Slovensku.

**Dátum rokovania: 15. november 2024 (piatok)**

**Miesto rokovania**: Právnická fakulta Univerzity Komenského v Bratislave, Slovenská republika

**Forma rokovania:** osobne a aj s možnosťou pripojenia online, prostredníctvom služby MS Teams

**Vedecký výbor konferencie**: prof. JUDr. Mgr. Martina Gajdošová, PhD., prof. JUDr. Soňa Košičiarová, PhD., doc. JUDr. Mgr. Michal Mrva, PhD., LL.M., doc. JUDr. Rudolf Kasinec, PhD., doc. JUDr. Martin Turčan, PhD., doc. JUDr. Branislav Fábry, PhD.

**Organizačný výbor konferencie**: prof. JUDr. Mgr. Martina Gajdošová, PhD., doc. JUDr. Mgr. Michal Mrva, PhD., LL.M., Mgr. Marián Ruňanin

Vážené dámy a páni,

disciplinárna zodpovednosť ako špecifická oblasť právnej zodpovednosti je predmetom záujmu právnej vedy a zároveň aj samostatnou témou tvorby, aplikácie a interpretácie práva. Podstatnými prvkami disciplinárnej zodpovednosti sú i) osoby zadefinované právom, voči ktorým sa disciplinárna zodpovednosť uplatňuje, ii) právom stanovené alebo právom predpokladané pravidlá, pri nedodržaní ktorých sa voči týmto osobám vyvodzuje disciplinárna zodpovednosť (vrátane etických kódexov), iii) pravidlá kreácie disciplinárneho orgánu, iv) pôsobnosť disciplinárneho orgánu, v) pravidlá disciplinárneho konania a vi) pravidlá ukladania disciplinárnych opatrení a ich druhy. Disciplinárna zodpovednosť je úzko spojená s mierou samosprávy, ktorú právom definované spoločenstvo osôb požíva. Vo verejnoprávnom priestore potom ide o celkovú koncepciu rozdelenia moci v rámci výkonu správy medzi štát a samosprávne spoločenstvá.

Disciplinárna zodpovednosť sudcov sa v podmienkach Slovenskej republiky dynamicky vyvíja (konštituovanie Najvyššieho správneho súdu SR a jeho disciplinárnych senátov v roku 2021, zákon č. 432/2021 Z. z. disciplinárny súdny poriadok) a organizátori konferencie uvítajú diskusiu na tému:

- kľúčových zásad uplatňovania disciplinárnej zodpovednosti podľa miery regulácie v závislosti od priznanej samosprávy,

- účelu a funkcií disciplinárnej zodpovednosti, s ohľadom na medzinárodné, európske a nadnárodné štandardy uplatňovania disciplinárnej zodpovednosti,

- identifikácie limitov disciplinárnej zodpovednosti s ohľadom na princípy demokratického a právneho štátu, ochrany základných práv a slobôd a zabezpečenia výkonu funkcie sudcu pred zásahmi „zvnútra“ i „zvonka“, či už zo strany štátu alebo iných subjektov verejného či súkromného práva,

- identifikácie účelu a limitov prvkov samosprávy pri realizácii disciplinárnej zodpovednosti sudcov, vrátane internej normotvorby,

- komparatívneho pohľadu.

**Organizačné informácie:**

Vážení záujemcovia o účasť na konferencii, prosím, zašlite do 30. septembra 2024 nasledovné údaje mailom na adresu: martina.gajdosova@flaw.uniba.sk:

1. Meno a priezvisko, vrátane titulov
2. Pracovisko (afiliácia), adresa a mailová adresa
3. Názov Vášho referátu s krátkou anotáciou (do 1000 znakov) v slovenskom alebo českom jazyku a zároveň v anglickom jazyku
4. Prípadne vyjadrite záujem zúčastniť sa konferencie bez vystúpenia s referátom

Organizácia konferencie je bez konferenčného poplatku.

Organizátori zabezpečia občerstvenie v priebehu konferencie. Organizátori nehradia náklady na cestovné a na ubytovanie.

Organizátori si vyhradzujú právo zaradiť referát do programu konferencie, pričom z prihlásených a zaslaných referátov bude vydaný recenzovaný zborník (tlačený aj v on-line verzii) s plánovaným vydaním – december 2024.

Termín na zaslanie textu referátu do zborníka je 20. november 2024. Text je potrebné upraviť podľa editovateľnej šablóny a zaslať na adresu martina.gajdosova@flaw.uniba.sk. Šablóna bude zaslaná neskôr.

Rokovací jazyk: anglický, český, slovenský.

Údaje pre on-line pripojenie na rokovanie konferencie budú účastníkom doručené elektronicky v novembri 2024.

Účastník konferencie dáva súhlas organizátorovi konferencie:

a) so zverejnením svojich osobných údajov (meno, priezvisko, tituly, adresa pracoviska) zaslaním textu referátu,

b) so zverejnením svojich fotografií z konferencie v zborníku z konferencie a v správe o konferencii v časopise a na webovom sídle organizátora konferencie.

Práva pri spracúvaní osobných údajov sú upravené v zákone č. 18/2018 Z. z. o ochrane osobných údajov a v nariadení Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov).

Vážené dámy, vážení páni, tešíme sa na stretnutie s Vami,

s úctou

doc. JUDr. Rudolf Kasinec, PhD., v.r. prof. JUDr. Mgr. Martina Gajdošová, PhD., v.r.

 vedúci katedry zodpovedná riešiteľka projektu

 V Bratislave, 11.7.2024